Περίσσεψαν η υποκρισία και τα συγχαρητήρια της ΝΔ και του προέδρου της, Κυριάκου Μητσοτάκη, για την τεράστια επιτυχία του Γιάννη Αντετοκούνμπο να ανακηρυχθεί MVP του NBA.

Ο Κυριάκος Μητσοτάκης έσπευσε να τουϊτάρει τα «μπράβο» του στον Γιάννη Αντετοκούνμπο, προσπαθώντας προφανώς να εκμεταλλευτεί την επιτυχία του και «ξεχνώντας» βολικά ότι ο ίδιος, ως βουλευτής της ΝΔ, τον Ιούλιο του 2015, είχε καταψηφίσει το άρθρο 1β του νομοσχεδίου για την ιθαγένεια, το οποίο προέβλεπε την παροχή ιθαγένειας σε παιδιά μεταναστών που γεννιούνται στην Ελλάδα…

Όσο για τον Κώστα Κυρανάκη, και τα… επιδόματά του σε «ελληνόπουλα», γεννημένα από «Έλληνες γονείς», ευτυχώς που ο Γιάννης και η οικογένειά του δεν τα έχουν ανάγκη γιατί δε θα ήξερε πώς να τους τα δώσει…

Και φυσικά, ποιος μπορεί να ξεχάσει τον αγαπημένο αντιπρόεδρο του προέδρου, τον Άδωνη Γεωργιάδη, όταν… μπέρδευε το όνομα του Αντετοκούνμπο και προσπαθούσε να επιχειρηματολογήσει περί «Μακεδονίας», ιθαγένειας, υπηκοότητας και άλλων… ξένων για τους Έλληνες ιδεών.